**Interna klinika**

KO za hematologijo

Zaloška cesta 7

1525 Ljubljana

T 01/522 3562

F 01/522 1358

**W** [www.kclj.s](http://www.kclj.s)

LJUBLJANA, sreda, 20. maj 2020

Epidemija COVID-19 je v zadnjih izdihljajih – ali res?

Tako nenadno kot je prišlo, je tudi odšlo! Ali res?

Jasno gre za COVID-19 in vse težave vezane z njim. Virus je »žleht« in verjetno bo tak tudi ostal. Stvari v življenju gredo po navadi tako, da zloba postane še večja zloba in prevzgoja le redko kdaj pomaga. Zakaj bi bilo z omenjenim virusom drugače.

Tudi sam menim, da bi kazalo upoštevati možnost, ki jo dobro opiše predvolilno geslo predsednika ZDA Ronalda Reagana v tekmi za drugo izvolitev »You ain’t seen nothing yet / nič še niste videli«. Ko gledam množice ljudi v kavarnah, lokalih in igriščih, tako kot pred meseci, sem nemiren in negotov. Mnenja sem, da je virus še naprej med nami, res da v mnogo manjši meri in razsežnostih, vendar je. Zato bo sedanja sproščenost lahko dala zagon prenosu okužbe, kar bomo morda videli čez 2 do 3 tedne. Pošteno povedano nihče ne ve kako bo. Menim pa, da moramo v medicini vedno imeti v mislih najslabši scenarij in ga poskušati onemogočiti ali vsaj omiliti. Zato je prav, da se še naprej obnašamo tako medicinsko osebje in hematološki bolniki, kot smo se vseskozi do sedaj. Kontakti naj bodo redki, nujni, stiki z množico ne izjema, ampak jih ne sme biti. Tudi sami v ambulanti in na oddelku še naprej vršimo vse potrebne zaščitne mere, pobiramo brise, za vsak sprejem, ob znakih z okužbo dihal. Enako neizprosni smo z zaposlenim osebjem. Le tako lahko zagotavljamo optimalno varnost oz. vemo, da naredimo vse, da virus še naprej ostane izven KO za hematologijo.

Tudi vi bolniki, bodite dosledni do sebe. V primeru težav, vročine, dihalnih težav, pokličite izbranega hematologa in se posvetujte kako dalje. Bi pa rad poudaril, da je potrebno vedeti, da obstajajo vseskozi številne krvne bolezni in da je potrebno enako zavzeto kot kadar koli prej zdraviti tudi slednje.

Vse lepo in lepe počitnice na slovenski zemlji v oddaljenih zaselkih, samskih hišah na obrobju gozdov ali visokogorju, ob rekah in potočkih, kjer vam bo edina družba roj komarjev (za slednje obstajajo repelenti in zaščitne mreže, tako da kar korajžno/ne pozabite na cepljenje proti klopnemu meningoencefalitisu).

prof. dr. Samo Zver, dr. med.

Predstojnik KO za hematologijo